KOMISJONI RAKENDUSOTSUS,

5. jaanuar 2018,

Euroopa Parlamendi ja nõukogu määruse (EL) nr 1308/2013 artiklis 105 osutatud veinisektoris kasutatava nimetuse tootespetsifikaadi muutmise taotluse avaldamise kohta Euroopa Liidu Teatajas

(Haut-Montravel (KPN))

(2018/C 4/04)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 97 lõiget 3,

ning arvestades järgmist:

Komisjon vaatas taotluse läbi ja leidis, et määruse (EL) nr 1308/2013 artiklites 93–96, artikli 97 lõikes 1 ning artiklites 100, 101 ja 102 sätestatud tingimused on täidetud.

ON TEINUD JÄRGMISE OTSUSE:

Ainus artikkel

Nimetuse „Haut-Montravel“ (KPN) tootespetsifikaadi muutmise taotlus vastavalt määruse (EL) nr 1308/2013 artiklile 105 on esitatud käesoleva otsuse lisas.

Vastavalt määruse (EL) nr 1308/2013 artiklile 98 annab käesoleva otsuse avaldamine õiguse esitada vastuväiteid käesoleva artikli esimeses lõigus osutatud tootespetsifikaadi muutmise suhtes kahekuulise tähtaja jooksul alates käesoleva otsuse avaldamise kuupäevast Euroopa Liidu Teatajas.

(1) ELT L 347, 20.12.2013, lk 671.

LISA

„HAUT-MONTRAVEL“

PDO-FR-A0152-AM01

Taotluse esitamise kuupäev: 15. september 2014

TOOTESPETSIFIKAADI MUUTMISE TAOTLUS

1. Muutmise suhtes kohaldatavad eeskirjad

Määruse (EL) nr 1308/2013 artikkel 105 – oluline muudatus

2. Muudatuse kirjeldus ja põhjendus

2.1. Geograafiline tootmispiirkond

Tootespetsifikaadi 1. osa punktis IV kirjeldatud geograafilist tootmispiirkonda on laiendatud kaheksa järgmise kommuuni territooriumile: Bonneville-et-Saint-Avit-de-Fumadières, Lamothe-Montravel, Montcaret, Montazeau, Montpeyroux, Saint-Méard-de-Gurçon, Saint-Michel-de-Montaigne, Saint-Vivien. Nendes kommuunides, mis samuti asuvad kaitstud päritolunimetusega toote „Côtes de Montravel“ tootmispiirkonnas, on samasugused mulla- ja kliimatingimused kui kaitstud päritolunimetusega veini „Haut-Montravel“ algselt määratletud tootmispiirkonnas; seejuures kasutatakse ka samu viinamarjasorte. See muudatus on seotud tootmistingimuste muutumisega ja kinnitab kaitstud päritolunimetusega valgete veinide „Haut-Montravel“ liköörveinidele iseloomulikke omadusi.

Need muudatused vastavad kaitstud päritolunimetusega veini „Côtes de Montravel“ spetsifikaati tehtud samalaadsetele muudatustele. Edaspidi langevad nimetatud kahe kaitstud päritolunimetusega toote geograafilised piirkonnad kokku, kuid tegemist on erinevate toodetega: kaitstud päritolunimetusega toote „Côtes de Montravel“ näol on tegemist poolmagusa valge veiniga. See võimaldab muuta pakkumise selgemaks.

Geograafilisele piirkonnale lisatud kommuunid kuulusid varem vahetus läheduses asuvate piirkondade hulka, seoses muudatusega tehti vastavad kohandused ning kõnealused kommuunid arvati välja (tootespetsifikaadi 1. osa punkti IV alapunkt 3).

1. osa punkti IV alapunkti 2 on lisatud kuupäev, mil pädev riiklik asutus piiritletud maatüki muudatuse uuesti määratletud geograafilise tootmispiirkonna raames heaks kiitis. See punkt ei mõjuta koonddokumendis esitatud teavet.

2.2. Seos piirkonnaga

Tootespetsifikaadi punktis X kirjeldatud seost piirkonnaga on muudetud vastavalt tootespetsifikaadis tehtud muudatustele.

Koonddokumendi punktis 7 esitatud kirjeldust seose kohta piirkonnaga on vastavalt muudetud, võttes arvesse infosüsteemis e-Ambrosia kehtestatud tähemärkide arvu piirangut.

2.3. Redaktsioonilised muudatused

— 1. osa punkti VI alapunktis b on sõna „pung“ asendatud sõnaga „õiepung“: tegemist on redaktsioonilise muudatusega, millega ei muudeta esialgse teksti tähendust. Koonddokumenti on vastavalt muudetud: väljend „10 punga“ on asendatud väljendiga „10 õiepunga“.

— Üleminekumeetmeid hõlmavas 1. osa punktis XI on välja jäetud alapunkt 2 „Analüüsistandardid – üldalkoholisisaldus mahuprotsentides“, kuna seda sätet kohaldati vaid kuni 2011. aasta viinamarjakoristuseni (k.a.).

Tegemist on redaktsioonilise ajakohastamisega, mis ei mõjuta koonddokumenti.

2.4. Saagikus

— Tootespetsifikaadi 1. osa punkti VIII alapunktis 1 on muudetud saagikusega seotud sätteid: saagikust on vähendatud 25 hektoliitrini hektari kohta varasema 50 asemel ja maksimaalset saagikust on vähendatud 30 hektoliitrini hektari kohta varasema 60 asemel. Koonddokumendi punkti 5 alapunkti b on vastavalt muudetud.

— Kooskõlas saagikuse muutmisega on muudetud ka 1. osa punkti VI alapunkti 1 alapunktis d sätestatud kasvatuskoha maksimaalset keskmist koormust 8 000 kilogrammilt hektari kohta 7 000 kilogrammini hektari kohta. See muudatus ei mõjuta koonddokumendis esitatud teavet.

— Tootespetsifikaadi punkti VIII on lisatud alapunkt 4, milles on sätestatud, et samal kindlaksmääratud viinamarjade kasvatusalal on lubatud toota samaaegselt kaitstud päritolunimetusega toodet „Haut-Montravel“ ja kaitstud päritolunimetusega toodet „Côtes de Montravel“. Sellisel juhul ei või kaitstud päritolunimetusega toote „Côtes de Montravel“ deklareeritud kogus olla suurem kui kaitstud päritolunimetusega toote „Côtes de Montravel“ lubatud aastase saagikuse ja kaitstud päritolunimetusega toote „Haut-Montravel“ deklareeritud koguse vahe, mille suhtes on kohaldatud koefitsienti k. Kõnealune koefitsient k võrdub kaitstud päritolunimetusega toote „Côtes de Montravel“ lubatud aastase saagikuse ja kaitstud päritolunimetusega toote „Haut-Montravel“ lubatud aastase saagikuse jagatisega. See muudatus ei mõjuta koonddokumendis esitatud teavet.

Tootmistingimuste muudatuste eesmärk on võimaldada veini „Haut-Montravel“ paremini identifitseerida magusa veinina, nn liköörveinina, mis on saadud käsitsi ja valikuliselt korjatud üleküpsenud viinamarjadest.

2.5. Viinamarjade küpsus ja analüüsistandardid

— Tootespetsifikaadi 1. osa punkti VIII alapunktis 1 on muudetud viinamarjakoristusega seotud sätteid täpsustamaks, et viinamarju korjatakse üleküpsenud kujul, millega võib kaasneda või mitte väärishallituse toime.

— Ühtlasi on lisatud, et viinamarjade koristamine toimub käsitsi ja valikuliselt.

— Tootespetsifikaadi 1. osa punkti VII alapunktis 2 on suurendatud viinamarjade küpsusastmega seotud näitajaid: viinamarjade suhkrusisaldust; väikseimat naturaalset ja väikseimat tegelikku alkoholisisaldust mahuprotsentides on kohandatud, vastavalt 255 g/l varasema 198 g/l asemel, 17 % varasema 12,5 % asemel ja 12 % varasema 10,5 % asemel.

— Koonddokumendi punktis 3 on muudetud väikseimat tegelikku alkoholisisaldust ja väikseimat naturaalset alkoholisisaldust mahuprotsentides.

— 1. osa punkti IX alapunktis b on seoses analüüsistandarditega muudetud fermenteeritava suhkru sisaldust, mis on 85 g/l varasema 25–51 g/l asemel.

— Samuti on lisatud, et veini lenduvate hapete sisaldus enne pakendamist (pakendamata kujul) määratakse erandkorras kindlaks tarbimise valdkonna eest vastutava ministri ja põllumajandusministri ühismäärusega.

Tootmistingimuste muudatuste eesmärk on võimaldada veini „Haut-Montravel“ paremini identifitseerida magusa veinina, nn liköörveinina, mis on saadud käsitsi ja valikuliselt korjatud üleküpsenud viinamarjadest.

2.6. Viinamarjasortide valik ja sortide segu

— Erinevate viinamarjasortide kasutamise proportsiooni käsitlevale 1. osa punkti V alapunktile 2 on lisatud järgmine lause: „Viinamarjasordi ’Sémillon B’ osakaal viinamarjasortide seas peab olema vähemalt 50 %“. See on tootmispiirkonnas ülekaalukalt kõige enam kasvatatav viinamarjasort ning mereline kliima soodustab marjade üleküpsemist. See muudatus ei mõjuta koonddokumendis esitatud teavet.

— Läbi on vaadatud 1. osa punkti IX alapunkti 1 alapunktis a viinamarjasortide segu käsitlevad sätted ning on täpsustatud, et viinamarjasordi ’Sémillon B’ osakaal peab olema vähemalt 50 %. See muudatus ei mõjuta koonddokumendis esitatud teavet.

Need muudatused selgitavad kaitstud päritolunimetusega veini „Haut-Montravel“ omadusi ja kinnitavad selle toote liköörveinile iseloomulikku laadi.

2.7. Veinivalmistustavad

Veinivalmistustavasid hõlmava 1. osa punkti IX alapunkti 1 alapunktis c on edaspidiseks kehtestatud kaitstud päritolunimetusega veinide „Haut-Montravel“ puhul suhkurdamise keeld.

Koonddokumendi punkti 4 „Veinivalmistustavad“ on vastavalt muudetud.

2.8. Tarbijale suunatud veinide turustamine

Tootespetsifikaadi 1. osa punkti IX alapunktis 4 on sätestatud veini kääritamise kestus (veini kääritamisperioodi pikendamine), veini ei või lõpptarbijale turustada enne viinamarjakoristusele järgneva aasta 1. septembrit.

Tootmistingimuste muudatuste eesmärk on võimaldada veini „Haut-Montravel“ paremini identifitseerida magusa veinina, nn liköörveinina, mis on saadud käsitsi ja valikuliselt korjatud üleküpsenud viinamarjadest.

See muudatus ei mõjuta koonddokumendis esitatud teavet.

2.9. Kontroll

Kirjeldus ja põhjused

Deklareerimiskohustust hõlmava tootespetsifikaadi II osa punkti I on muudetud.

Muudetud on tootmisest loobumise avalduse esitamise kuupäeva, see on toodud ajale enne viinamarjakoristusperioodi algust.

Nõue deklaratsiooni esitamiseks veini üldisema nimetuse all turustamise puhul on välja jäetud.

Muudetud on registrite pidamist käsitlevat tootespetsifikaadi II osa punkti II, lisatud on kohustus pidada igapäevase toodangu registrit, mille eesmärk on koondada andmed, mis hõlmavad koristatud põllumaatükkide katastritunnuseid, koristamise kuupäeva, kogust ja partiide suhkrusisaldust.

Täiendatud on tootespetsifikaadi III osa punktis I esitatud peamiste kontrollitavate punktide tabelit, lisatud on punkt, mis hõlmab viinamarjade käsitsi ja valikulise korjamise kontrollimist.

Nende muudatuste eesmärk on võimaldada kontrollida vastavust tootespetsifikaadile ning need ei mõjuta koonddokumenti.

KOONDDOKUMENT

1. Nimetus(ed)

Haut-Montravel

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

Tegemist on väga kontsentreeritud peenemaitseliste ja mahedate valgete veinidega. Iseloomustav tunnus „magus“ avaldub juhul, kui viinamarjadel on välja arenenud „väärishallitus“ (hahkhallituse botrytis cinerea toime). Tegemist on väga hästi vananevate veinidega. Veinidel on suur fermenteeritava suhkru sisaldus (üle 85 g/l), neil on täidlane maitse, tegemist on magusate valgete veinidega, mille puhul on tunda kuivatatud või keedetud puuvilja lõhna ja maitse varjundeid, mõnikord kerge mee nüanssidega.

Rikastamine ei ole lubatud. Väikseim naturaalne alkoholisisaldus mahuprotsentides = 17 %.

Väikseim tegelik alkoholisisaldus (mahuprotsentides): 12 %

Veini lenduvate hapete sisaldus enne pakendamist on erandkorras määratud kindlaks tarbimise valdkonna eest vastutava ministri ja põllumajandusministri ühismäärusega.

5. Veinivalmistustavad

a. Peamised veinivalmistustavad

Veinivalmistuse eritavad

Veini rikastamine ei ole lubatud.

Viinamarjade termiline töötlemine, mille toel langeks viinamarjade temperatuur alla –5 °C, ning kuivatustunnelite või -ruumide kasutamine on keelatud. Puutükkide kasutamine ning tanniinide lisamine on keelatud. Lisaks eespool nimetatud sätetele tuleb veinide valmistustavade puhul võtta arvesse kohustusi, mis on kehtestatud liidu tasemel ning on sätestatud maaeluseadustikus.

Viljelustavad

Viinapuude minimaalne istutustihedus on 5 000 puud hektari kohta.

Reavahe ei või olla suurem kui 2 meetrit ja samas reas olevate viinapuude tüvede vahemaa ei või olla vähem kui 0,80 meetrit.

Viinapuude lõikamisel kasutatakse järgmisi tehnikaid: Guyot’ vorm, Royat’ nöörpuu vorm ja noorenduslõikamine (taille à cots).

Igal tüvel võib olla kuni 10 õiepunga. Kastmine on keelatud

b. Maksimaalne saagikus

30 hektoliitrit hektari kohta

6. Määratletud piirkond

Viinamarjade korjamine ja töötlemine ning veini valmistamine toimub Dordogne’i departemangu järgmiste kommuunide territooriumil: Bonneville-et-Saint-Avit-de-Fumadières, Fougueyrolles, Lamothe-Montravel, Montcaret, Montazeau, Montpeyroux, Nastringues, Port-Sainte-Foy-et-Ponchapt, Saint-Antoine-de-Breuilh, Saint-Méard-de-Gurçon, Saint-Michel-de-Montaigne, Saint-Vivien ja Vélines.

7. Peamised veiniviinamarjasordid

’Muscadelle B’

’Semillon B’

’Sauvignon gris G’

’Sauvignon B’

8. Seos(ed)

Kaitstud päritolunimetuse „Haut-Montravel“ geograafiline piirkond moodustab osa kaitstud päritolunimetuse „Montravel“ geograafilisest piirkonnast. Piirkond, mis piirneb lõunast Dordogne’i oruga ja põhjast Landais’ metsaga, asub Dordogne’i departemangu lääneosas ning hõlmab 13 kommuuni territooriumi.

Geomorfoloogiliselt moodustab „Haut-Montraveli“ geograafiline piirkond ühtse territooriumi Bergeraci piirkonnaga, tegemist on tasandikulise reljeefiga üsna kitsa territooriumiga, mida piiravad La Lidoire’i ja Dordogne’i orud.

Piiritletud kasvatusaladel, mis on hoolikalt valitud, et tagada viinamarjade optimaalne kvaliteet, on kõige eelistatumad hästi vett läbilaskva savi- ja lubjakivirikka pinnasega kõrgustikul asuvad maatükid ning lõunasse avanevad nõlvad. Viinapuude kasvatusaladel on väheviljakas ja toitainevaene pinnas, mis on samas piisavalt suure savisisaldusega, et vältida ülemäärase kuivenemise ohtu suvel.

Sellised looduslikud tingimused nõuavad rangeid kasvatusmeetodeid, mis avalduvad nõudes, et viinapuude minimaalne istutustihedus peab olema 5 000 puud hektari kohta ja puude saagikus madal. Viinapuude õige hooldamine kindlustab viinamarjade piisava ja varajase küpsemise ning nende suure suhkrusisalduse, eeskätt piirkonnast pärinevate viinamarjasortide puhul, nagu ’Muscadelle B’, ’Sauvignon B’, ’Sauvignon gris G’, lisasordina ’Ondenc B’, kuid eeskätt viinamarjasordi ’Sémillon B’ puhul, mis on tihti peamine kasvatatav sort. Mereline kliima soodustab marjade üleküpsemist.

Viinamarjade suhkrusisaldus tuleb saavutada looduslikul teel ning selle suurendamine külma mõjul või tunnelkuivatit kasutades ei ole lubatud. Selleks et tagada viinamarjade kvaliteet kuni pressimiseni, on keelatud kasutada automaatseid pressimismasinaid või labapumpadega varustatud isetühjenevaid konteinereid.

Dordogne’i oru ja Landais’ metsamassiivi mõjutusel kujunenud ilmastikutingimused soodustavad sügisel hommikuse udu teket, millele järgnevad päikesepaistelised pärastlõunad. Tänu nendele ilmastikutingimustele korjavad viinamarjakasvatajad valikuliselt üleküpsenud ja väga suure suhkrusisaldusega viinamarju, millel on botrytis cinerea toimel arenenud välja väärishallitus. Neist marjadest saadav vein on peenemaitseline ja mahe, väga kontsentreeritud, viinamarja fermenteeritava suhkru sisaldus on enam kui 85 grammi liitri kohta, saaduse üldalkoholisisaldus mahuprotsentides on 14,5 % ilma igasuguse rikastamiseta. Vein on täidlase maitsega, kuivatatud või keedetud puuvilja lõhna ja maitse varjunditega, mõnikord kerge mee nüanssidega, mis annab tunnistust piirkonna potentsiaali ulatusest, samuti on tegemist väga hästi vananeva veiniga.

Viinamarjakasvatajate oskusteave tuleneb ammustest traditsioonidest, mis on seotud suure jääksuhkrusisaldusega veini valmistamise ja säilitamisega, mida tarbiti sageli valmistamiskohast kaugel (eeskätt Põhja-Euroopas).

Enne viinapuu-lehetäi levimist on ajalooliselt vähe andmeid „Haut-Montraveli“ veinide kohta, eeskätt osutatakse üldiselt „Montraveli“ veinidele, täpsustamata, kas tegemist on kuiva veiniga või fermenteeritavat suhkrut sisaldava veiniga.

1903. aastal esitas Édouard FERET teoses „Bergerac et ses vins“ (Bergerac ja selle veinid) täieliku ülevaate Bergeraci piirkonna viinamarjakasvatusest. Ta märgib järgmist: „Kommuunides nagu Fougueyrolles, Nastringues, Saint-Antoine-de-Breuilh (teiste hulgas) valmistatavad veinid võivad võistelda Sainte-Foy omadega. Tegemist on ülimalt peenemaitseliste, magusate ja õrnade veinidega, millel on sageli väga meeldiv lõhna- ja maitsebukett“.

Üksnes pudelites turustatava usaldusväärse toodanguga on viinamarjakasvatajad aegade jooksul tõestanud, et nad valdavad täiuslikult viinamarjakasvatamise ja veinivalmistamise kunsti ning suudavad rasketele ilmastikuoludele vaatamata valmistada magusaid valgeid kvaliteetveine.

Mitmesugustel kohalikel üritustel (põllumajandusmessid jm) hakati nimetust „Montravel“ üha enam kasutama selle konkreetse Bergeraci piirkonna territooriumi olulisuse rõhutamiseks.

9. Olulised lisatingimused

Vahetus läheduses asuv piirkond

Õigusraamistik:

riiklikud õigusaktid

Lisatingimuse liik:

piiratud geograafilises piirkonnas tootmisega seonduv erand

Tingimuse kirjeldus

Vahetus läheduses asuv piirkond, mille suhtes kohaldatakse viinamarjade töötlemise ning veini valmistamisega seotud erandit, hõlmab järgmiste kommuunide territooriumi.

— Dordogne’i departemang: kommuunid Bergerac, Le Fleix, Monfaucon, Saint-Laurent-des-Vignes;

— Gironde’i departemang: kommuunid Gardegan-et-Tourtirac, Gensac, Landerrouat, Les Lèves-et-Thoumeyragues, Pineuilh, Saint-Avit-Saint-Nazaire ja Saint-Emilion.

Märgistamiseeskirjad

Õigusraamistik:

riiklikud õigusaktid

Lisatingimuse liik:

märgistamisega seotud lisasätted

Tingimuse kirjeldus

Kaitstud päritolunimetusega veinide „Haut-Montravel“ märgistus võib hõlmata täpsustust laiema geograafilise üksuse „Sud-Ouest“ (edel) kohta. Kõnealune laiem geograafiline nimetus võib esineda ka reklaamprospektidel ja teatud anumatel. Laiema geograafilise piirkonna nimetuse tähemärgid ei või olla kõrgemad või laiemad märgisel esitatud kaitstud päritolunimetuse tähemärkidest.

Viide tootespetsifikaadi avaldamisele

https://info.agriculture.gouv.fr/gedei/site/bo-agri/document_administratif-c142e23c-3854-4c0e-bdb3-97c3b983b620